Preasfințitul Antonie, Episcopul de Bălţi, a oficiat duminică, împreună cu un sobor de preoți și diaconi, cu binecuvântarea Înaltpreasfințitului Părinte Calinic, Arhiepiscopul Sucevei și Rădăuților, Sfânta şi Dumnezeiasca Liturghie la Mănăstirea Voroneț.
În cuvântul rostit după Sfânta Liturghie, Episcopul de Bălți s-a referit la perioada Sfântului și Marelui Post al Sfintelor Paști, ca timp de pregătire pentru Slăvita Înviere și la textul Evangheliei din Duminica a 34-a. După Sfânta Liturghie, Preasfințitul Antonie a oficiat slujba de parastas la mormântul celei dintâi starețe, Stavrofora Irina Pântescu.
Stareța Mănăstirii Voroneț i-a mulțumit pentru binecuvântarea arhierească și l-a invitat pe ierarhul din Basarabia să mai vină, la Voroneț, și cu alte ocazii.
Sfânta Liturghie din data de 3 martie este cea de-a patra slujbă oficată de Preasfințitul Antonie la Mănăstirea Voroneț. Prima slujbă a oficiat-o în data de 22 august 2022, când ierarhul a dăruit o candelă care arde, la Voroneț, pentru unitatea neamului românesc.